DC के उपकप्तान बन सकते हैं अक्षर पटेल; 31 मार्च से शुरू होगा नया सीजन
Australian cricketer Warner as Delhi captain, South African cricketer Markram to command Sunrisers Hyderabad (SRH) team ऑस्ट्रेलियाई क्रिकेट टीम की कप्तानी से बैन किए गए डेविड वॉर्नर दिल्ली कैपिटल्स के कप्तान बनाए गए हैं,
ऑस्ट्रेलियाई क्रिकेट टीम की कप्तानी से बैन किए गए डेविड वॉर्नर दिल्ली कैपिटल्स की कप्तानी करेंगे, जबकि अक्षर उप कप्तान होंगे। दूसरी ओर एडम मारक्रम को सनराइजर्स हैदराबाद की कमान सौंपी गई है।
क्रिकबज ने अपनी रिपोर्ट्स में यह दावे किए हैं। वेबसाइट ने लिखा कि इंडियन प्रीमियर लीग (IPL) के इस सीजन में डेविड वॉर्नर दिल्ली की कप्तानी नजर आएंगे। वहीं, मारक्रम ऑरेंज जर्सी को लीड करेंगे। वेबसाइट ने फ्रेंचाइजी में अपने सूत्रों के हवाले से ये दावे किए।
31 मार्च से नया सीजन
IPL का नया सीजन 31 मार्च से शुरू हो रहा है। इस सीजन का पहला मुकाबला गुजरात टाइटंस और चेन्नई सुपरकिंग्स के बीच खेला जाएगा। वहीं, दिल्ली का पहला मुकाबला लखनऊ से होगा।
पंत की जगह कप्तानी करेंगे वॉर्नर
डेविड वॉर्नर को भारतीय विकेटकीपर बल्लेबाज ऋषभ पंत की जगह दिल्ली का कप्तान बनाया गया है। पंत दिसंबर महीने के अंत में एक कार हादसे का शिकार हो गए थे। उनके पैर में चोट लगी है और वह करीब छह-सात महीनों तक वापसी नहीं कर पाएंगे।
SRH को बना चुके हैं चैंपियन
वॉर्नर इससे पहले सनराइजर्स हैदराबाद की कप्तानी कर चुके हैं। उन्होंने 2016 में टीम को चैंपियन बनाया था। वॉर्नर 2022 में दिल्ली से जुड़े थे। उन्हें फ्रेंचाइजी ने मेगा ऑक्शन में 6.25 करोड़ रुपए में खरीदा था। वॉर्नर ने 12 मैचों में 48 की औसत से 432 रन बनाए थे। इस दौरान उनका स्ट्राइक रेट 150.52 रहा था। वॉर्नर के बल्ले से 5 अर्धशतक भी निकले थे।
दिल्ली टेस्ट में चोटिल हुए वॉर्नर
फिलहाल, डेविड वॉर्नर भारत से स्वेदश लौटने वाले हैं। वे दिल्ली टेस्ट के दौरान चोटिल हो गए थे। उनकी कोहनी में चोट लगी थी। उसके बाद वे दूसरी पारी में बल्लेबाजी के लिए नहीं उतरे। मैट रेनशॉ दूसरे टेस्ट में वॉर्नर के कन्कशन रिप्लेसमेंट बने थे। पहली पारी में वॉर्नर और दूसरी पारी में रेनशॉ ने बल्लेबाजी की थी। वॉर्नर शुरुआती दो टेस्ट में खास प्रदर्शन नहीं कर पाए। उन्होंने तीन पारियों में सिर्फ 26 रन ही बनाए। वे टेस्ट के बाद होने वाली वनडे सीरीज से वापसी करेंगे।
ऑस्ट्रेलियाई टीम बॉर्डर-गावस्कर ट्रॉफी के चार टेस्ट और तीन वनडे मैचों की सीरीज के लिए भारत के दौरे पर है। भारतीय टीम सीरीज में फिलहाल 2-0 से आगे है। वॉर्नर अंतिम दो टेस्ट में नहीं खेलेंगे।
बॉल टेम्परिंग कांड के बाद बैन हुए थे वार्नर
2018 में बॉल टेम्परिंग कांड के बाद क्रिकेट ऑस्ट्रेलिया ने डेविड वॉर्नर ​​​​​और स्टीव स्मिथ ​के ऊपर नेशनल टीम की कप्तानी से बैन लगाया था। बाद में स्मिथ का बैन हटा लिया गया था।
मारक्रम को लारा ने कप्तान बनाया
क्रिकबज ने हैदराबाद के सूत्रों के हवाले से लिखा कि मारक्रम को कप्तान बनाने का फैसला ब्रायन लारा ने लिया है। मारक्रम ने अपनी कप्तानी में SA20 के पहले सीजन में सनराइजर्स ईस्टर्न कैप को चैंपियन बनाया।
